Gedagte vir die dag: Die gewig van aanvaarding en verwerpingFoto: pixabay.com Die Here is by my, ek sal nie bang wees nie. Wat kan ’n mens aan my doen? (Psalm 118:6) Ek en jy is die somtotaal van die aanvaarding en verwerping wat ons ervaar het. Die meeste van daardie aanvaarding en verwerping het gebeur toe ons nog jonk was – toe ons karakters soepel was en gebuig het onder die gewig wat ander op ons geplaas het, goed óf sleg. Ek ken byvoorbeeld ’n tienerseun wat gehoor het toe sy kleuterskooljuffrou vir sy ma sê dat “sy hysbak nie tot heel bo gaan nie”. Sy hysbak gaan eintlik veel hoër as dit, want alhoewel hy nog so klein was, het hy die belediging van sy intelligensie verstaan en het dit hom amper 15 jaar geneem om vry te kom van daardie leuen. Die effek van verwerping is nie vir almal dieselfde nie. Ons reageer verskillend daarop omdat ons almal verskillende temperamente, kontekste en karakters het. Tog maak dit nie saak wat jou storie is nie, jy word ook blootgestel aan die elemente van kritiek, teenkanting en verwerping. Dit is dinge van buite wat op jou inwerk. Die waarheid wat jou dapper genoeg maak om die kritiek te dra, is dat Jesus dit alreeds alles na die kruis gedra het. God aanvaar jou heelhartig. Vreemd genoeg laat die gewig van daardie ondenkbare aanvaarding jou toe om lig te reis. Glo jy regtig dat, ongeag watter kritiek, teenkanting en verwerping jy in die verlede ervaar het, God jou waarlik liefhet? Here, dankie dat U my absoluut en vir ewig aanvaar en liefhet. Amen